Luiz Felipe Scolari

1981-2001

Selepas bersara daripada bola sepak pada tahun 1982, beliau ingin bertugas sebagai pengurus CSA, yang menjuarai Campeonato Alagoano pada musim pertamanya. Selepas itu, beliau mengurus kelab Juventude (dua kali), Brasil de Pelotas dan Al-Shabab di Arab Saudi. Kemudian, beliau berpindah ke Grêmio, salah satu kelab gergasi Brazil dan anak buah Scolari menjuarai Campeonato Gaúcho 1987.
Beliau telah menghabiskan masanya selama dua tahun bersama kelab Kuwait, Al Qadisiya Kuwait. Di sana, beliau membawa anak buahnya menjuarai Piala Emir Kuwait pada 1989. Pada tahun berikutnya, beliau menjadi jurulatih pasukan kebangsaan Kuwait dan memenangi Piala Teluk Arab kali ke-10 di Kuwait.
Scolari kembali ke Brazil untuk menjadi jurulatih Coritiba. Beliau hanya melatih Coritiba selama tiga perlawanan dan ketiga-tiga perlawanan itu, skuad Scolari tewas. Disebabkan itu, beliau keluar dari Coritiba kerana aksi teruk pasukannya.
Scolari melatih Criciúma dan menjuarai Copa do Brasil buat pertama kali. Beliau kemudian kembali ke Timur Tengah untuk mengurus Al-Ahli dan Al Qadisiya.
Pada 1993, Scolari kembali ke Grêmio, di mana beliau dikritik oleh media Brazil kerana bermain bola sepak bukan cara pragmatik Brazil. Scolari bersama pasukannya memenangi enam gelaran dalam masa tiga tahun termasuk Copa Libertadores pada 1995 dan membantu pasukannya untuk layak ke Piala Antara Benua, di mana pasukannya tewas dalam perlawanan akhir kepada Ajax Amsterdam melalui tendangan penalti, 4-3.
Pada 1997, Scolari menjadi pengurus J. League, Júbilo Iwata tetapi beliau hanya melatih pasukan itu sebanyak sebelas perlawanan dan kemudian kembali melatih Palmeiras di Brazil.
Dalam masa tiga tahun, Scolari melatih Palmeiras untuk memengani Copa do Brasil, Copa Mercosur dan gelaran pertama Copa Libertadores selepas menentang Deportivo Cali dari Colombia. Pasukan Scolari hanya naib juara selepas bertemu dengan Manchester United dalam Piala Antara Benua 1999. Beliau dinamakan sebagai Jurulatih Terbaik Amerika Selatan pada 1999.
Pada 2000, Scolari melatih Cruzeiro selama satu tahun.

2001-2002

Pada Jun 2001, Scolari telah dilantik untuk menjadi pengurus Brazil. Beliau melatih Brazil untuk persediaan menghadapi lima perlawanan kelayakan Piala Dunia FIFA 2002. Pasukannya tewas buat pertama kali ketika menentang Uruguay, 1-0.
Dalam persediaan Piala Dunia 2002, Scolari memasuki penyerang berbisa, Romário ke dalam skuadnya termasuk pemain 3R, iaitu Ronaldo, Rivaldo dan Ronaldinho untuk memantapkan lagi jentera serangan. Brazil memasuki kejohanan itu dengan menang ke atas Turki, China, Costa Rica, Belgium, England dan Turki sekali lagi untuk mara ke perlawanan akhir sebelum ke perlawanan akhir membenam pasukan Jerman, 2-0 hasil jaringan Ronaldo untuk menjuarai gelaran kelima juara dunia.

2003-2008

Selepas kejayaan Piala Dunia 2002, Scolari mengambil alih pengurus Portugal pada 2003 sebagai persiapan UEFA Euro 2004. Dalam perlawanan peringkat kumpulan, Portugal bermula dengan langkah kiri apabila tewas mengejut 2-1 kepada Greece. Namun, anak buah Scolari menang dalam dua perlawanan peringkat kumpulan menentang Sepanyol dan Rusia. Portugal menang ke atas England melalui sepakan penalti dalam peringkat suku akhir selepas terikat seri 2-2. Portugal membenam Belanda di suku akhir sebelum ke perlawanan akhir bertemu Greece. Namun, Greece menang ke atas Portugal 1-0 untuk gelaran pertama mereka di Kejohanan Bola Sepak Eropah.
Beliau melatih Portugal di Piala Dunia 2006, di mana anak buah Scolari berjaya melangkah ke separuh akhir selepas menumpaskan England di suku akhir. Tetapi, pasukannya tidak berjaya ke perlawanan akhir selepas tewas kepada Perancis. Walau bagaimanapun, Portugal hanya menduduki tempat keempat kejohanan itu selepas tewas tipis kepada Jerman, 3-2 dalam perlawanan penentuan tempat ketiga. Berikutan kejohanan itu, Scolari dikaitkan untuk menjadi pengurus England tetapi beliau lebih gemar menjadi pengurus Portugal.
Scolari mengambil alih skuad Portugal yang mengambil bahagian di Euro 2008, di mana pasukannya berjaya ke peringkat kalah mati sebelum tewas kepada Jerman dalam perlawanan suku akhir. Ketika kejohanan itu, beliau mengumumkan beliau mungkin akan sertai kelab Liga Perdana Inggeris, Chelsea pada musim 2008–09.

Chelsea

Scolari mengambil alih pengurus Chelsea pada 1 Julai 2008. Peristiwa ini diumumkan selepas perlawanan Euro 2008 di antara Republik Czech dan Portugal pada 11 Jun. Scolari menjadi pengurus pertama yang menjuarai Piala Dunia melatih di Liga Perdana Inggeris. Scolari mengatakan bahawa beliau juga suka melatih Manchester City.
Perlawanan pertama Scolari sebagai pengurus Chelsea dalam satu perlawanan persahabatan menentang kelab China, Guangzhou Pharmaceutical, Chelsea menang 4–0. Beliau kemudian membawa pemain tengah, Deco dari FC Barcelona ke Chelsea dan bayarannya sekitar £8 juta. Scolari kemudian tewas kepada Manchester City untuk membida pemain antarabangsa Brazil, Robinho dari Real Madrid.
Kerjaya Scolari menjadi pengurus Chelsea tampak baik di Liga Perdana Inggeris selepas menumpaskan juara Piala FA 2008, Portsmouth, 4-0. Scolari kemudian dipecat dari pengurus Chelsea pada 9 Februari 2009 selepas Chelsea hambar tewas 2-0 kepada Liverpool dan terikat seri 0-0 kepada Hull City. Pengganti Scolari ialah pengurus dari Belanda, Guus Hiddink yang juga membawa Rusia ke peringkat suku akhir UEFA Euro 2008.

Bunyodkor

Pada 8 Jun 2009, Scolari menandatangani kontrak selama 18 bulan bersama juara Uzbekistan, FC Bunyodkor. Kontrak itu membuatkan harga pengurus tertinggi bola sepak di dunia, menerima gaji sebanyak €13 juta setahun.
Beliau meninggalkan kelab itu pada 29 Mei 2010 selepas gagal untuk membawa Bunyodkor melepasi pusingan 16 Liga Juara-Juara AFC.

Palmeiras

Pada 13 Jun 2010, Scolari menjadi pengurus baru Palmeiras. Beliau menandatangani kontrak selama dua tahun setengah. Beliau bersama Palmeiras menjuarai Copa do Brasil. Pada 13 September 2012, keputusan teruk Scolari yang membawa Palmeiras menamatkan Campeonato Brasileiro 2012 di tempat ke-18 liga membawa pengunduran Big Phil.

2012-2014

Pada 28 November 2012, Scolari kembali melatih Brazil menggantikan Mano Menezes. Beliau ingin membawa anak buahnya menjuarai Piala Dunia FIFA 2014 untuk mengulang kejayaan 2002. Scolari tewas dalam perlawanan pertamanya bersama Brazil, 2-1 kepada England di Stadium Wembley.
Pasukan Scolari berjaya menumbangkan Jepun, 3-0 dalam aksi pembukaan Piala Konfederasi FIFA 2013. Tiga hari kemudian, pasukan Big Phil berjaya menewaskan Mexico, 2-0. Pasukan Brazil kemudian menang ke atas Uruguay, 2-1 dalam separuh akhir sebelum membenam juara dunia 2010 dan dua kali berturut-turut juara Eropah, Sepanyol, 3-0.
Pada Piala Dunia FIFA 2014, Brazil dimalukan Jerman selepas tewas 7-1 dalam peringkat separuh akhir. Perlawanan ini antara kekalahan terbsear Piala Dunia dan empat gol dijaringkan dalam masa sepuluh minit. Scolari kemudian melabelkan sebagai "hari yang paling teruk dalam hidup saya".
Pada 14 Julai 2014, selepas kekalahan itu, giliran Belanda pula menewaskan Brazil, 3-0 dalam perlawanan penentuan tempat ketiga. Scolari kemudian akan mengubah posisinya sebagai pengurus.

2014-kini

Pada 29 Julai 2014, Luiz Felipe Scolari menjadi pengurus Grêmio.